पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। शहर में आजजन के लिए चलने वाली मिडी बस में बरात ढोने का एक चौंकाने वाला मामला समाने आया है। डीबी स्टार ने मिडी बस एमपी-09एफए-7030 को खुलेआम बरात ढोते हुए पकड़ा है। बस खजराना से गुलजार कॉलोनी (श्याम नगर) बरात लेकर गई थी।
परिवहन विभाग के रिकॉर्ड में 32 सीटर यह बस अटल सिटी ट्रांसपोर्ट के नाम पर दर्ज है। बस को आरटीओ ने खजराना से राजबाड़ा (रूट-13) का परमिट दिया है। यानी इसे इसी रूट पर चलना चाहिए, मगर बस को शादियों में भेजा जा रहा है। अटल सिटी ट्रांसपोर्ट के बस संचालक रूट परमिट का उल्लंघन कर बस में बरात ढो रहे हैं। आरोप है कि अटल सिटी ट्रांसपोर्ट की खुली शह के कारण बस संचालकों के हौंसले बुलंद हैं। उन्होंने इन बसों को अवैध कमाई का जरिया बना लिया है। पूर्ववर्ती केंद्र सरकार की जेएनएनयूआरएम (जवाहरलाल नेहरू नेशनल अर्बन रिनीवल मिशन) के तहत 67 मिडी बसें अटल सिटी ट्रांसपोर्ट को मिली हैं। 8 मिडी बसें राजबाड़ा-खजराना रूट पर चलती हैं।
ऐसे दे रहे हैं मिडी बस से "पब्लिक' को "ट्रांसपोर्ट' की सुविधा, वाह....
डीबी स्टार ने सिटी बस में बरात ले जाने का गोरखधंधा जनता और अधिकारियों के सामने रखा था। अटल ट्रांसपोर्ट कंपनी ने यह कहकर पल्ला झाड़ लिया कि जो बस बरात लेकर महू गई है, वह हमारी नहीं है, ऑपरेटर की है। उसकी जांच चल रही है। अब डीबी स्टार ने फिर एक बस पकड़ी है। जो सरेआम बरात ले जा रही है। यह मिडी बस है। इसकी पूरी वीडियो रिकॉर्डिंग डीबी स्टार के पास है। जाहिर है, कंपनी सरकार को भी टैक्स की चपत लगा रही है। अब देखना है कि अफसर क्या करते हैं।
शिकायतकर्ता को इस मामले में कलेक्टर पर सबसे ज्यादा भरोसा है। उसका कहना है, कलेक्टर ने शहर में कई अभियान चलवाए हैं। उनका असर भी देखने को मिला है। कलेक्टर अटल सिटी ट्रांसपोर्ट के डायरेक्टर हैं, लिहाजा उनसे ही उम्मीद है कि वे इस मामले की जांच कराएंगे और उन लोगों को बेनकाब करेंगे, जो बरात ले जाने का गोरखधंधा चलाए हुए हैं।
सैकड़ों बार जा चुकी है बरात
अटल सिटी ट्रांसपोर्ट को लगता है कि उसकी मिडी बसें तय रूटों पर चल रही हैं, लेकिन हकीकत यह है कि इस सीजन में मिडी बसें सैकड़ों बार बरात भरकर ले जा चुकी हैं। खजराना, नूरानी नगर, खिजराबाद आदि शहर के अलग-अलग इलाकों से बरात लाने और ले जाने में ये बसें काम आ रही हैं। इतना ही नहीं, डिमांड आने पर बसों को उज्जैन और देवास तक भी ले जाया जाता है।
स्टैंड से होती है बुकिंग
मिडी बसों को बरात में ले जाने का गोरखधंधा खजराना क्षेत्र से चलता है। ऑपरेटर यहीं से बरात की सारी बुकिंग करते हैं। खजराना स्टैंड पर बाकायदा ऑफिस बनाकर वहां कर्मचारी नियुक्त किया गया है। उसी के हाथ में बरात की बुकिंग का सारा कामकाज है। जिस व्यक्ति को बस की जरूरत होती है, वह खजराना स्टैंड पर जाकर गाड़ी बुक करा लेता है। शहर के अलग-अलग इलाकों में बस ले जाने पर 1500-1800 रुपए तक वसूले जाते हैं। बस को शहर से बाहर ले जाने पर ज्यादा किराया लिया जाता है।
टैक्स की भी चोरी कर रही है बस
बस को जहां का परमिट मिला है, वह उसी पर चल सकती है। यदि बस का इस्तेमाल बरात ढोने में करना है तो इसके लिए संचालक को अलग से परमिट लेना पड़ता है। इसके लिए प्रति सीट के हिसाब से टैक्स तय है। परिवहन विभाग के अधिकारियों के मुताबिक यदि बस रूट परमिट में चल रही है तो उसे बरात में नहीं ले जा सकते हैं। यह सीधे तौर पर टैक्स की चोरी है। इससे विभाग को बड़ी चपत लग रही है।
मामले में कार्रवाई की जाएगी
सिटी बसों की लगातार मॉनिटरिंग करते हैं। बस द्वारा नियमों का उल्लंघन करने की शिकायत पर कार्रवाई होती है। मिडी बस का इस्तेमाल बरात ले जाने में होने की जानकारी मिली है। हम संचालक को नोटिस दे रहे हैं। इस मामले में जरूर कार्रवाई की जाएगी। - संदीप सोनी, सीईओ, अटल सिटी ट्रांसपोर्ट
परमिट नियमों का उल्लंघन
जिस बस को जहां का परमिट मिला है, उसे उसी रूट पर चलना चाहिए। बस में बरात ले जाना रूट परमिट नियमों का उल्लंघन है। यदि मिडी बसें बरात ढो रही हैं तो यह गलत है। अटल सिटी ट्रांसपोर्ट को कार्रवाई करना चाहिए। विभाग भी मामले में नियमानुसार कार्रवाई करेगा। - डॉ. एमपी सिंह, आरटीओ
नहीं ले जा सकते बरात
- मिडी बसें लोक परिवहन का साधन हैं। इनका इस्तेमाल बरात ले जाने में नहीं किया जा सकता। यदि बस ऑपरेटर रूट परमिट का उल्लंघन कर बसों का दुरुपयोग कर रहे हैं तो नियमानुसार कार्रवाई करेंगे। - पी. नरहरि, कलेक्टर और डायरेक्टर, अटल सिटी ट्रांसपोर्ट
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn